Predkladacia  správa

	Návrh Legislatívneho zámeru na vypracovanie návrhu zákona o sociálnoprávnej ochrane detí a o sociálnej prevencii   predkladá Ministerstvo práce, sociálnych vecí a rodiny SR na rokovanie vlády SR na základe Plánu legislatívnych úloh vlády Slovenskej republiky na rok 200l.	
	MPSVR SR spracovalo v súlade s Plánom hlavných úloh MPSVR SR na rok 2000 v oblasti sociálnej pomoci Koncepciu sociálnoprávnej ochrany a náhradnej výchovy a Koncepciu prevencie sociálno-patologických javov a resocializácie. Obe koncepcie boli prerokované a prijaté poradou vedenia MPSVR SR v júli 2000. 
Na tvorbe oboch koncepcií sa  podieľali zástupcovia orgánov štátnej správy (vecne zainteresovaných ministerstiev  a orgánov miestnej štátnej správy), orgánov územnej samosprávy, neštátnych subjektov, ktoré pôsobia v oblasti sociálnej pomoci a popredných odborníkov z oblasti teórie (Pedagogická fakulta UK Bratislava, Právnická fakulta UPJŠ Košice, Filozofická fakulta UKF Nitra).    
	K vypracovaniu Legislatívneho zámeru na vypracovanie návrhu zákona o sociálnoprávnej ochrane detí a o  sociálnej prevencii  sa pristúpilo na základe skúseností z trojročnej aplikačnej praxe subjektov (štátnych orgánov, orgánov územnej samosprávy a neštátnych subjektov), ktorá ukázala nevyhnutnosť nanovo riešiť  hmotnoprávne, ako aj procesnoprávne otázky výkonu sociálnoprávnej ochrany detí a  sociálnej prevencie.
Syntéza praktických poznatkov z aplikácie súčasnej právnej úpravy  sociálnoprávnej ochrany detí a sociálnej prevencie, výsledkov prieskumov súčasného stavu v oblasti negatívnych  javov, prognostických scenárov vývoja kriminality, drogových závislostí a iných sociálno-patologických javov a najnovších teoretických poznatkov jednoznačne poukazuje na nutnosť nanovo upraviť právne vzťahy pri výkone sociálnoprávnej ochrany detí a sociálnej prevencie.
Významným dôvodom na prijatie novej právnej  úpravy sociálnoprávnej ochrany detí a sociálnej prevencie je nevyhnutnosť implementácie medzinárodných dohovorov v oblasti práv detí, ktorými je Slovenská republika viazaná, do vnútroštátneho právneho poriadku. V roku 2001 sa Slovenská republika stala zmluvnou stranou dohovorov Haagskej konferencie medzinárodného práva súkromného. Dohovor o občianskoprávnych aspektoch medzinárodných únosov detí z r. 1980 a Dohovor   o ochrane detí a o spolupráci pri medzištátnych osvojeniach z r. 1993 bez prijatia potrebnej právnej úpravy nebude možné v podmienkach Slovenskej republiky vykonávať dôsledne a v súlade s cieľmi obidvoch dohovorov. Európsky dohovor o uznávaní a výkone rozhodnutí týkajúcich sa starostlivosti o deti a o obnove starostlivosti o deti je ďalším medzinárodným dokumentom, ktorým je Slovenská republika od 1. 9. 2001 viazaná.
Z Pravidelnej hodnotiacej správy Európskej komisie o pripravenosti SR na členstvo v Európskej únii za rok 2001 vyplýva, o. i., úloha (v rámci politických kritérií členstva) sfunkčniť poradný orgán pre podporu a ochranu práv detí a prijať komplexnú legislatívu na ochranu detí.	  
	Jedným z ďalších dôvodov na vypracovanie  novej právnej úpravy sú pripravované zásadné zmeny v oblasti verejnej správy. Cieľom novej právnej úpravy je, popri vymedzení kompetencií štátu a úpravy štátnej garancie  výkonu sociálnoprávnej ochrany detí a  sociálnej prevencie, vytvorenie priestoru na posilnenie úlohy  orgánov územnej samosprávy a neštátnych subjektov v oblasti výkonu sociálnoprávnej ochrany detí a  sociálnej prevencie, a to výrazným prenosom pôsobnosti najmä na orgány územnej samosprávy.
Ďalším dôvodom na vypracovanie novej právnej úpravy je zachovanie kontinuity s pripravovanými zmenami, najmä v oblasti občianskeho práva a trestného práva, výchovy a vzdelávania  a  zohľadnenie najnovších poznatkov najmä z oblasti  sociálnej práce, psychológie, pedagogiky,  sociológie.       
	Vzhľadom na predpokladaný rozsah nevyhnutných zmien súčasnej právnej úpravy sociálnoprávnej ochrany detí a sociálnej prevencie,  nie je možné túto situáciu vyriešiť čiastkovými zmenami v súčasnej právnej úprave. Treba vykonať rozsiahle zmeny najmä hmotnoprávnych, ale aj procesnoprávnych ustanovení právnych predpisov upravujúcich sociálnoprávnu ochranu  detí a sociálnu prevenciu.    
Treba osobitne zdôrazniť, že cieľom navrhovanej právnej úpravy nie je vyčlenenie sociálnoprávnej ochrany detí a sociálnej prevencie zo systému sociálnej pomoci, práve naopak, cieľom je samostatnou právnou úpravou výkonu sociálnoprávnej ochrany detí a sociálnej prevencie zvýšiť efektivitu  poskytovanej sociálnej pomoci a   rozšíriť  možnosti pomoci adresátom sociálnej pomoci. 
Návrh Legislatívneho zámeru na vypracovanie návrhu zákona o sociálnoprávnej ochrane detí  a o sociálnej prevencii  bol predmetom vonkajšieho pripomienkového konania a akceptované pripomienky boli  zapracované do predkladaného materiálu, vrátane 2 zásadných pripomienok Ministerstva financií SR.
Návrh Legislatívneho zámeru na vypracovanie návrhu zákona o sociálnoprávnej ochrane detí a o  sociálnej prevencii  bol dňa 29. 6. 2001 prerokovaný v Rade hospodárskej a sociálnej dohody SR. Rada hospodárskej a sociálnej dohody SR súhlasí s Návrhom Legislatívneho zámeru na vypracovanie návrhu zákona o sociálnoprávnej ochrane detí  a o  sociálnej prevencii.
	Návrh Legislatívneho zámeru na vypracovanie návrhu zákona o sociálnoprávnej ochrane detí a o sociálnej prevencii bol prepracovaný v zmysle pripomienok Legislatívnej rady vlády SR zo dňa 6. novembra 2001. Návrh Legislatívneho zámeru bol dňa 28. mája 2002 prerokovaný opakovane v Legislatívnej rade vlády SR, ktorá odporučila po zapracovaní „Doložky zlučiteľnosti návrhu legislatívneho zámeru s právom Európskych spoločenstiev a právom Európskej únie“ predložiť materiál na rokovanie vlády SR.
	Materiál nemá finančný, ekonomický, environmentálny vplyv, ani vplyv na zamestnanosť. Doložka finančných, ekonomických a environmentálnych vplyvov a vplyvu na zamestnanosť bude súčasťou samotného návrhu zákona o sociálnoprávnej ochrane a sociálnej prevencii.